সিলেট, ১৮ জুন : ‘মণিপুরগী শক্তম কায়বা য়ারোই, লোং লিভ মণিপুর’ ‘মণিপুরদা কাঙলুপকী ঈরাং থিংবিয়ু, তংদু লৈতাদুনা মহৌশাগী শান্তিগী ফীভমদা হঞ্জিল্লক্নবা হায়দুনা ঙরাং কোওর্দিনেটিং কম্মিটি ওন মণিপুর ইন্টিগ্রিটি, কোকোমিনা শীন্দুনা ইন্দিয়া অমসুং মালেমগী মৈতৈশিংনা খুন্দাবা মফমশিংদা মীয়াম্না হিউমেন চেন শেমদুনা মণিপুরদা হৌজিক থোক্লিবা ঈরাং অসি নার্কো টেরোরিষ্ট অমসুং ইলিগেল ইমিগ্রেন্টশিংগী মায়োক্তা চংশনখিবা খোঙজংগী শরুক অমা ওইনা বাংলাদেশকী সিলেতসু খোঙজং অসি পুন্না চংশিনখ্রে।
 ঙরাং অহিং পুং ৮ তাব মতমদা সিলেটকী থৌদাম লৈকাই দা (আম্বরখানা মণিপুরীপাড়া) সিলেট নহারোলনা শিলাংদুনা পাঙথোকখি।  খোঙজং অদুদা সিলেটতা খুন্দারিবা লৈকাই ময়ামদগী মশিং য়াম্লবা মীয়াম্না খুৎতা খোইরু থাউমৈ পায়দুনা হিউমেন চেইন শেমদুনা তমথিরবা থৌদোকতা লৈখিদ্রবা ময়ামগী থৱাইগী শান্তি নিজদুনা মিনিট অমা তুমিন্না লেপখি।
 নাওশেকপম প্রবালনা কন্ডাক্ট তৌখিবা খোঙজং অদুদা অৱা ফোংদোকপা, পেন্দবা, খোল্লাও কয়া লাওবগা লোয়ননা ৱা ঙাংবিখি এল.  প্রশান্ত সিংহ, সমরেন্দ্র সিংহ, মাইবম রতন সিংহ, সুশিলা দেবী, লোংজম কেবা, মোইরাংথেম লিটন সিংহ ।
 ৱাঙাংলোয় ময়াম্না মণিপুরদা থা অমা মখায় হেল্লবা ফাওবদা ঙসি মণিপুরদা থোক্লিবা কাঙলুপ ঈরাং অমসুং খুৎলাই পায়বা কুকি মিলিটেন্টশিংগী মীহাৎ মীপুন অমসুং ময়ুম মকৈ মৈ থাদোকপনচিংবা থৌদোক কয়া হৌজিক ফাওবা লেপ্পা লৈতনা চত্থরি।  অথুবদা অমুক্কসু হান্নগুম্না মণিপুরদা শান্তি হঞ্জিল্লক্নবা হায়না থৌনিজখি অমসুং মতীকচাব খোঙথাং পায়খৎপিনবা হায়না মণিপুর সরকার অমদি ভারত সরকারদা দাবি থমখি। 